Hvað eru svokallaðar erkitýpur ( archetypes ) ? Erkitýpa er samheiti yfir frumgerð og fullkomna ímynd . Gríska orðið archetypos er í beinni þýðingu : " frummynstur . " Í bókmenntagagnrýni er erkitýpa ævaforn ímynd , manngerð eða aðstæður sem endurtaka sig sífellt í bókmenntum . Þessi sífellda endurtekning gefur í skyn að um hugtak eða aðstæður er að ræða sem eru öllum mönnum kunnugar , tengdar eða áhugaverðar . Bókmenntagagnrýnendur voru þó ekki fyrstir til að nota þetta hugtak . Svissneski sálarfræðingurinn Carl Gustav Jung ( 1875 - 1961 ) þróaði kenningu um sameiginlega vitund . Hann hafði áhuga á því sammannlega og taldi vitund um það gefa lífi okkar dýpri merkingu . Þegar við þekkjum líf okkar sem hluta af mannkynssögunni skiljum við betur tilgang okkar sem þátt í henni . Jung taldi að hægt væri að finna dæmi um reynslu hinnar sameiginlegu vitundar manna í ævintýrum , sögum og trúarlegum bókmenntum . Með því að greina þessi frummynstur eða erkitýpur í sögum má draga af þeim mikilvæga lærdóma um eigið sálarlíf .